Hans Engell (KF), 1998-04-16:
I sit nye regeringsgrundlag understreger SR-regeringen, at Danmark også i fremtiden skal være aktivt medlem af FN, OSCE og NATO, som bidrager aktivt til de internationale fredsbevarende opgaver.
Det synspunkt er Det Konservative Folkeparti enig i.
Men regeringen finder også, at der i de kommende år kan gennemføres besparelser inden for dansk forsvar.
Det synspunkt er vi uenige i.
Det er vi også rede til at betale for.
Og vi tror ikke, at der med de opgaver, forsvaret står over for i de kommende år, samlet vil kunne hentes besparelser inden for forsvaret.
Omlægningen af forsvarets struktur og aktiviteter, som de seneste forsvarsforlig jo rent faktisk afspejler både i forhold til trusselsbilledet, den længere varslingstid, kravene om effektivitet og dygtig ressourceudnyttelse, står vi bag.
Derfor er det også vores synspunkt, at der mangler en sammenhæng i regeringens målsætninger.
For ønsker vi i de kommende år at fastholde en international styrke på imellem 1.000 og 2.000 mand, ja så stiller det kolossale krav til dansk forsvar både på personalesiden, hvor vi jo har et meget stort antal tjenstgørende, der har været flere gange i Bosnien med alle de afsavn og belastninger, det giver, og også i forhold til forsvarets ressourcer og struktur.
Sandheden er, at det kræver et forsvar af en vis størrelse, for at vi kan løse de opgaver, som Folketinget har pålagt forsvaret.
Det kræver personel, det kræver moderne udrustning og tilstrækkelige øvelsesmuligheder.
Derfor kan man ikke, som regeringen gør det, ønske en høj international profil og samtidig have den opfattelse, som er udtrykt i regeringsgrundlaget, at der er store besparelser at hente.
Det hænger ikke sammen.
Vi er i medierne blevet præsenteret for regeringens overvejelser om besparelser på imellem 800 mio. kr. og 1,2 mia. kr. om året, når det nuværende forlig udløber.
Jeg hæfter mig ved, at hverken forsvarsministeren eller finansministeren har dementeret de tal, og jeg vil gerne sige lige ud, at besparelser i det omfang, som her har været omtalt, anser vi for helt urealistiske.
Vi finder det dybt betænkeligt, såfremt regeringen i sine budgetoverslagstal for de kommende år arbejder med besparelser i det omfang.
Vi erkender, at BO-tal er regeringens egne tal, som Folketinget ikke har nogen forpligtelse over for; sådan har det altid været.
Men problemet består i, at
Og jeg må sige, at hvis det er tilfældet, finder vi det dybt betænkeligt og kritisabelt. Vi vil som hidtil aktivt deltage i Forsvarskommissionens overvejelser og forslag.
Vi mener, det er vigtigt at fastholde forsvarets samlede personalestyrke, herunder værnepligtsandelen, som er en vigtig andel i forhold til rekruttering, bl.a. til det internationale arbejde.
Vi finder, at den hovedstruktur, forsvaret har i dag, skal fastholdes.
Der er gennemført en række sammenlægninger og nedlæggelser, bl.a. af regimenter, og derfor har vi i dag en struktur, som er passende.
Vi ved fra det udmærkede arbejde, der er lavet i Udvalget vedrørende Materielanskaffelser, at der ligger en stor pukkel foran os.
Endelig ønsker vi at fastholde et troværdigt og moderne hjemmeværn, så vi i dag kan optage alle frivillige egnede.
Så vil jeg godt sige til ministeren, at vi lægger vægt på, at når Forsvarskommissionens arbejde er afsluttet, så fører det til, at der som hidtil kan indgås en bred politisk aftale mellem de partier, der hidtil har stået bag dansk forsvar.
Regeringsgrundlaget ser vi som et socialdemokratisk knæfald for Det Radikale Venstre, og det kan man selvfølgelig ikke forvente at vi andre skal tilslutte os.
Derfor vil vi også fra konservativ side gerne benytte lejligheden til at opfordre forsvarsministeren til frygtløst at se i øjnene, at den største forhindring for et kommende solidt forsvarsforlig ikke er Det Konservative Folkeparti, men snarere finansministeren og Det Radikale Venstres forsvarsordfører, hr. Jørgen Estrup, der jo bl.a. har ytret ønske om at nedlægge hjemmeværnet.
Derfor, når det gælder om at holde de to herrer på plads, kan forsvarsministeren forvente stærk konservativ støtte.
Det tilsagn vil jeg gerne give i dag.